জহির রায়হান
জহির রায়হান (১৯ আগস্ট ১৯৩৫ - ৩০ জানুয়ারি ১৯৭২) একজন প্রখ্যাত বাংলাদেশী চলচ্চিত্র পরিচালক, ঔপন্যাসিক, এবং গল্পকার। বাংলা সাহিত্যের গল্প শাখায় অবদানের জন্য তিনি ১৯৭২ সালে বাংলা একাডেমি সাহিত্য পুরস্কার লাভ করেন। চলচ্চিত্রে অবদানের জন্য বাংলাদেশ সরকার তাকে ১৯৭৭ সালে মরণোত্তর বাংলাদেশের দ্বিতীয় সর্বোচ্চ বেসামরিক সম্মাননা একুশে পদক এবং সাহিত্যে অবদানের জন্য ১৯৯২ সালে মরণোত্তর বাংলাদেশের সর্বোচ্চ বেসামরিক সম্মাননা স্বাধীনতা পুরস্কারে ভূষিত করে। চলচ্চিত্রে তার সামগ্রিক অবদানের জন্য ১৯৭৫ সালে ১ম জাতীয় চলচ্চিত্র পুরস্কারে তাকে মরণোত্তর বিশেষ পুরস্কার প্রদান করা হয়।
শহীদুল জহির
শহীদুল জহির (১১ সেপ্টেম্বর ১৯৫৩ - ২৩ মার্চ ২০০৮) হলেন একজন অন্যতম শ্রেষ্ঠ বাংলাদেশি ঔপন্যাসিক এবং গল্পকার। তাঁর রচিত "জীবন ও রাজনৈতিক বাস্তবতা" (১৯৮৮), "সে রাতে পূর্ণিমা ছিল" (১৯৯৫), ও "মুখের দিকে দেখি" (২০০৬) উপন্যাসগুলোকে বাংলা সাহিত্যে অনন্য সংযোজন বলে বিবেচিত হয়। "পারাপার" (১৯৮৫), "ডুমুরখেকো মানুষ ও অন্যান্য গল্প" (২০০০), ও "ডলু নদীর হাওয়া ও অন্যান্য গল্প" (২০০৪) তাঁর রচিত বিখ্যাত গল্পগ্রন্থ।